Sosiale+Medier+-+Gruppe+2+-+Refleksjonsnotat

=Refleksjonsnotat =

Barn og unge har større tilgang til digitale verktøy enn noen gang tidligere, og sosiale medier har blitt mer og mer vanlig i dagens samfunn. Dette gir skolen en utfordring til hvordan de bruker og gir elevene informasjon om verktøyene. I Kunnskapsløftet står det: ”Meningen er at skolen skal hjelpe elevene til å utvikle seg både som selvstendige, ansvarsfulle individer og som personer med sosial tilhørighet som mestrer ulike roller i samfunns- og arbeidsliv.”(LK06:15). Det har blitt mer og mer vanlig å bruke ulike sosiale medier, derfor er det lurt å gi elever en god plattform å stå på når det gjelder hvordan mediene skal brukes og hva de kan brukes til. I LK06 står det at elevene på første og andre trinn skal bruke digitale verktøy til å skape tekster. Slik det står skrevet i Kunnskapsløftet, velger vi å tolke det slik at det er viktig med en innføring i bruk av sosiale medier i skolen.

Det er viktig å ta hensyn til elevenes alder, og vi mener bruken av sosiale medier i skolesammenheng ikke bør komme før elevene har etablert et grunnleggende ferdighetsnivå i IKT-bruk, noe som gjenspeiles i LK06. De fleste elever har tilgang til data utenfor skolen, noe som gjør at de fleste har erfaring med data før de starter på skolen. Vi mener det blir en av skolens viktigste oppgaver å gi elevene digital dannelse. Det starter med å lære de grunnleggende ferdigheter og vise de hvordan de kan bruke internett til å finne informasjon. Det blir samtidig viktig å gi elevene en god opplæring i hvordan de skal bruke informasjonen de finner, og være kildekritiske.

Sosiale medier kan være så mangt, men kan sies å være medier hvor mennesker kan møtes og kommunisere uten å være i nærheten av hverandre. Sosiale medier har oppbygget seg en stor rolle i dagens samfunn og har blitt en viktig del av hverdagen. Det finnes ulike typer sosiale medier, noen som er egnet og skapt for skole og utdanning, og noen som er mer rettet til privat bruk. De som er skapt for skole og utdanning kan være en god ressurs for lærere og elever, men krever at den enkelte lærer har god kompetanse innenfor verktøyet. Vi tror det er viktig å innføre bruken av sosiale medier til elevene tidlig, men de må ha en grunnleggende kompetanse først. Mange lærere kan oppleve at ved bruk av IKT i klasserommet er det de mer private sosiale mediene som tiltrekker seg elevenes oppmerksomhet. En lærer med god kompetanse innenfor IKT og pedagogikk vil kunne se mulighetene til å nytte disse sidene i undervisningssituasjoner, noe som kan føre til at elevene blir mer engasjerte. De sosiale mediene som er laget for skole og utdanning, som for eksempel Fronter, er mulig å tilpasse til de yngste elevene slik at de ikke har mer enn de mest nødvendige verktøyene. Ved å ha et slikt program gjennom utdannelsen, gir elevene en god læringsbase og ressurs innenfor IKT og samarbeid.

Det vi ser på som den viktigste læringsressursen innenfor sosiale medier er elevenes mulighet til å kunne samarbeide med hverandre. I et klasserom kan enkelte elever synes det er skummelt eller ubehagelig å rekke opp hånden og komme med sine synspunkter. Sosiale medier kan gi elevene mulighet til å ytre sine meninger på en måte som føles trygt, ved at man kan være anonym, eller ved at alle som legger inn et innlegg vil bli hørt, uansett hvor lang tid man bruker på et innlegg og lignende.

Kilder:
Pedlex Norsk Skoleinformasjon, Kunnskapsløftet, Fag og læreplaner i grunnskolen, 2008, Oslo